П’еса ўкраінскага драматурга Наталлі Варажбіт у пастаноўцы Дзмітрыя Бага-слаўскага здзіўляе гарманічным спалучэннем мінімалістычнай формы і глыбокага сэнсу. Спектакль пра сям’ю і маральны выбар яе галавы — мужчыны. Месца дзеяння — Украіна, 2014 год. Галоўны персанаж — афіцэр Саша, які памёр ад сардэчнай недастатковасці якраз да пачатку вайны, але працягвае разважаць, гаварыць, спрачацца. Ён упэўнены — смерць не апраўданне для таго, хто даў прысягу перад Радзімай. Яго жонка і цяжарная дачка гатовыя прыняць яго з таго свету, але ў тым выпадку, калі ён вернецца ў сям’ю, а не на вайну. У спектаклі жывыя спрачаюцца з мёртвым, а жанчыны паўстаюць супраць эгаістычных законаў мужчынскага свету, дзе іх доля — праводзіць, чакаць і аплакваць.